Ávarp forseta Alþingis í tilefni aldarafmælis lagasetningar um skógrækt og landgræðslu Sturla Böðvarsson , forseti Alþingis , flutti í dag ávarp á hátíðarfundi í Salnum í Kópavogi , í tilefni aldarafmælis lagasetningar um skógrækt og landgræðslu . Lögin um skógrækt og varnir gegn uppgræðslu lands nr. 54 / 1907 , sem samþykkt voru af Alþingi þann 22. nóvember 1907 lögðu grunn að því starfi sem Skógrækt ríkisins og Landgræðsla ríkisins , sem áður hét sandgræðsla ríkisins , hafa innt af hendi við uppgræðslu lands . Í lok hátíðarfundarins var bauð forseti Alþingis gestum til móttöku . Forseti Íslands og aðrir góðir hátíðargestir Við minnumst þess í dag að eitt hundrað ár eru síðan sett voru lög á Alþingi um skógrækt og varnir gegn uppblæstri lands . Lögin um skógrækt og varnir gegn uppblæstri lands lögðu grunn að því mikla starfi sem Skógrækt ríkisins og Landgræðsla ríkisins – sem áður hét sandgræðsla Ríkisins – hafa innt af hendi . Það er óhætt að segja að þessar tvær stofnanir hafi lyft Grettistaki í því að breyta ásýnd landsins . Lögin gengu þó ekki þrautalaust í gegn á Alþingi og frumvarp það sem Íslandsráðherrann lagði fram tók allnokkrum breytingum áður en það varð að lögum . Einkum var andstaða við ráðningarkjör þess sem veita skyldi þessum málaflokkum forstöðu , þ.e. að viðkomandi yrði embættismaður skipaður af konungi : „ með launum , allháum eptir hjerlendum mælikvarða “ , eins og sagt var í umræðum um frumvarpið . Að lokum náðist samkomulag um að ráðningarkjör þess sem veita skyldi málaflokknum forræði yrðu rýrari en frumvarp gerði ráð fyrir . Þannig var ekki gert ráð fyrir konungsskipuðum embættismanni í starfið , sem hefði falið í sér ríkari eftirlaunarétt , og jafnframt var ákveðið að árslaun yrðu lækkuð úr 5.000 krónum í 3.000 . Á móti voru kröfur til menntunar rýmkaðar til samræmis við lækkun launa . Við fögnum í dag aldarafmæli lagasetningar um skógrækt og landgræðslu , lagasetningar sem var grunnur þess mikla starfs sem Landgræðsla Íslands og Skógrækt ríkisins hafa innt af hendi . Ég vil að lokum óska Skógrækt ríkisins og Landgræðslu ríkisins til hamingju með þennan merka áfanga , sem og Íslendingum öllum . Alþingi setti vissulega mark sitt á landið með þeirri löggjöf sem við nú fögnum .